32000D0818
L 332/116
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 19 декември 2000 година
за приемането на предложение за поемане на задължение във връзка с антидъмпинговите производства относно вноса на щапелни полиестерни влакна с произход от Индия и Република Корея
(нотифицирано под номер C(2000) 3905)
(2000/818/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. относно защитата срещу дъмпингов внос от страни, които не са членки на Европейската общност (1), последно изменен с Регламент (ЕО) № 2238/2000 (2), (наричан по-долу „Основен регламент“), и по-специално членове 8 и 9 от него,
след консултации с Консултативния комитет,
като има предвид, че:
А. ПРОЦЕДУРА
(1)
С Регламент (ЕО) № 1472/2000 (3) Комисията наложи временни антидъмпингови мита върху вноса в Общността на щапелни полиестерни влакна („ЩПВ“) с произход от Индия и Република Корея.
(2)
След приемането на временни антидъмпингови мерки Комисията продължи да разследва дъмпинга, вредите и интереса на Общността. Окончателните констатации и изводи на разследването са посочени в Регламент (ЕО) № 2852/2000 на Съвета (4) за налагане на окончателни антидъмпингови мита върху вноса на ЩПВ с произход от Индия и Република Корея.
(3)
Разследването потвърди временните констатации за увреждащ дъмпинг по отношение на вноса с произход от Индия и Република Корея.
Б. ЗАДЪЛЖЕНИЕ
(4)
След приемането на временни антидъмпингови мерки един производител-износител от Индия, който участва в разследването, предложи да поеме задължение. Съгласно това задължение въпросният производител-износител предложи да продава на своите клиенти несвързани лица в Общността на минимална цена.
(5)
Комисията счита, че задължението, което предложи да поеме индийското дружество Reliance Industries Limited може да бъде прието, тъй като то премахва вредоносните въздействия на дъмпинга. Освен това редовните и подробни отчети, които дружеството се задължава да предоставя на Комисията, ще дадат възможност да се осъществява ефикасен мониторинг, а структурата на дружеството е такава, че Комисията счита, че рискът от заобикаляне на задължението ще бъде ограничен.
(6)
За да се осигури действителното зачитане и мониторинг на задължението, когато до съответния митнически орган се подава искането за освобождаване за свободно обръщение на основание на поетото задължение, освобождаването от митото ще става под условието да се представи търговска фактура, съдържаща информацията, посочена в приложението към Регламент (ЕО) № 2852/2000 на Съвета, която е необходима, за да може митницата да се увери, че пратките съответстват на търговските документи в достатъчна степен на подробност. Когато не бъде представена такава фактура или когато тя не отговаря на представения на митницата продукт, наместо това ще се дължи съответното антидъмпингово мито.
(7)
Ако има основания да се счита, че задълженията не се спазват или в случай на неспазване или оттегляне от поетото задължение, може да бъде наложено антидъмпингово мито, съгласно член 8, параграфи 9 и 10 от Основния регламент,
ПРИЕ НАСТОЯЩОТО РЕШЕНИЕ:
Член 1
Приема се задължението, което предложи да поеме Reliance Industries Limited, Mumbai, Индия (допълнителен код по ТАРИК A 212), в рамките на антидъмпинговите производства относно вноса на щапелни полиестерни влакна с произход от Индия и Република Корея.
Член 2
Настоящото решение влиза в сила в деня след публикуването му в Официален вестник на Европейските общности.
Настоящото решение е задължително в своята цялост и се прилага пряко във всички държави-членки.
Съставено в Брюксел на 19 декември 2000 година.